রিফাত: উইকিপত্রিকার পাঠকদের জন্য আপনি কি নিজের মত করে পরিচয় দিতে চান?  সাদমান ছাকিব: আমি মো. সাদমান ছাকিব। উইকিপিডিয়ায় আমি MS Sakib নামেই পরিচিত। আর, আমি আর ৫ জন অবদানকারীর মতোই একজন অবদানকারী।  রিফাত: আপনি বাংলা উইকিপিডিয়ার সাথে কীভাবে যুক্ত হলেন? আপনার প্রথম দিকের সম্পাদনা অভিজ্ঞতা কেমন ছিল?  সাদমান ছাকিব: আচ্ছা। বিস্তারিত বলি তাহলে…  ২০১৫/১৬ সালে ৬ষ্ঠ বা ৭ম শ্রেণির তথ্য ও যোগাযোগ প্রযুক্তি বইয়ে উইকিপিডিয়া সম্পর্কে জানতে পারি। বইয়ে থাকা পরিসংখ্যানে দেখতে পাই ইংরেজি উইকিপিডিয়ার তুলনায় বাংলা উইকিপিডিয়া যথেষ্ট পিছিয়ে। তখনই উইকিপিডিয়ায় অবদান রাখার ইচ্ছে জাগে। কিন্তু তখন নিজস্ব কোনো ফোন না থাকায় সেরকম সুযোগ হয়ে উঠেনি। আম্মু স্মার্টফোন ব্যবহার করলেও তাতে ইন্টারনেট ব্যবহার করা হতো না। কিছুদিন পর ২০১৭ সালে ফ্রিবেসিক্স.অর্গ সম্পর্কে জানতে পারি। এই সাইটে প্রবেশ করে ফোনে মেগাবাইট না থাকা সত্ত্বেও প্রায় সব বাংলা পত্রিকার পাশাপাশি উইকিপিডিয়াও পড়া যেত। সেই থেকে এখন পর্যন্ত আমি পাঠক হিসেবে উইকিপিডিয়ার সঙ্গে যুক্ত।  নিবন্ধ পড়তে গিয়ে দেখতাম, অনেক নিবন্ধ অতি সংক্ষিপ্ত—প্রচুর ফাঁকা অনুচ্ছেদ। তথ্য যোগের উদ্দেশে অনুচ্ছেদের পাশে থাকা কলম আইকনে ক্লিক করতেই বাঁধে বিপত্তি! “ওপেন প্রক্সি” ব্যবহার করার কারণে উইকিপিডিয়া সম্পাদনা থেকে আমার আইপিকে বাধাদান করা হয়েছে। বাধা সমাপ্তির তারিখ সবসময় অন্তত এক বা দুই বছর পর দেখাত। বারবার সম্পাদনার চেষ্টা করতাম, কিন্তু বারবারই হতাশ হতাম।  সেসময় ইন্টারনেটে আমার “বেসিক নিড”গুলো ফ্রিবেসিক্সের মাধ্যমেই পূরণ হয়ে যেত বলে আম্মুর ফোনে সাধারণত মেগাবাইট কেনার প্রয়োজন পড়ত না। তাই উইকিপিডিয়াতে সম্পাদনা করাও সম্ভব হয়ে উঠেনি।  তবে যেকোনো প্রয়োজনে যেকোনো তথ্যের জন্য উইকিপিডিয়াই ছিল আমার মূল ভরসা। ক্লাসে বন্ধুদের সঙ্গে প্রায়ই উইকিপিডিয়া সম্পর্কে নানান কথাবার্তা বলতাম।  হঠাৎই ২০২০ সালের ২০ জানুয়ারিতে আমার এক বন্ধু উইকিপিডিয়ায় কয়েকটা সম্পাদনা করে ক্লাসে এসে বলল, “তুই উইকিপিডিয়া পড়িস, আর আমি উইকিপিডিয়া তৈরি করি।” মূলত তার এই কথাতেই আমার জেদ চেপে যায়। ফ্রিবেসিক্সে কাজ না হওয়ায় সেদিন বাসায় ফিরেই মেগাবাইট কিনে সম্পাদনা করার চেষ্টা করতেই দেখি সম্পাদনা করা যাচ্ছে! প্রথমে আমি বাংলাদেশী নিবন্ধে আইপি থেকে সম্পাদনা করি। কিছুক্ষণ পর অ্যাকাউন্ট খুলে দেখি ফ্রিবেসিক্স থেকেও সম্পাদনা করা যাচ্ছে। তখন থেকেই শুরু। তারপর আর থেমে থাকিনি।  প্রথম দিকের অভিজ্ঞতা মোটামুটি ভালোই ছিল। নিবন্ধের উৎস সম্পাদনায় গিয়েই বেসিক উইকি-মার্কআপ শিখে নিয়েছিলাম। শুরুতে বিভিন্ন পাতায় ছোটোখাটো সম্পাদনা করার চেষ্টা করতাম। ৩য় দিনে আমি নিজের গ্রাম সহ আমাদের ইউনিয়নের বাকিসব গ্রাম সম্পর্কে তথ্যছক সহ এক লাইনের নিবন্ধ তৈরি করে ফেলি। স্বভাবতই দ্রুত অপসারণ প্রস্তাবনা আসে এবং পাতাগুলো অপসারিত হয়ে যায়। কিন্তু এই সূত্রে আলাপ পাতা এবং অন্যান্য ব্যবহারকারীদের সঙ্গে যোগাযোগের বিষয়টি জানতে পারি। শুরুতে ইয়াহিয়া ভাই এবং রিয়াজ ভাই আমাকে সবচেয়ে বেশি সহযোগিতা করেছেন উইকিপিডিয়া সম্পর্কে বুঝতে। তারপর বিভিন্ন প্রয়োজনেই আফতাব ভাইয়ের দ্বারস্থ হতাম। আমি একজন দক্ষ উইকিপিডিয়ান হয়ে উঠতে এই তিন জনের দিকনির্দেশনা সবচেয়ে গুরুত্বপূর্ণ ছিল।  রিফাত: আপনি মূলত কী ধরনের অবদান রাখতে বেশি স্বাচ্ছন্দ্যবোধ করেন—আপনার নিবন্ধ সংখ্যা আট শতাধিক আর সম্পাদনা সংখ্যা ৪৬ হাজারের অধিক; এতোদূর কীভাবে আসলেন?  সাদমান ছাকিব: প্রকৃতপক্ষে আমার আগ্রহ নির্দিষ্ট দুই-একটি বিষয়ে সীমাবদ্ধ নয়। সহজে কাজ করার জন্য আমি সাধারণত ইংরেজি থেকে অনুবাদ করি, তবে আমার বেশ কিছু মৌলিক নিবন্ধও রয়েছে। উইকি লাভস উইমেন ২০২১-এ অংশ নিয়ে সেবছরের সেপ্টেম্বরে ৩৫০+ নারী সম্পর্কিত নিবন্ধ অনুবাদ করলেও স্বাচ্ছন্দ্যের কথা বললে আমি ইতিহাস, বিভিন্ন দেশের প্রশাসনিক ইউনিট, রাজনীতি, রাজনৈতিক দল—এগুলোকেই বেছে নিব।  আগের উত্তরেই বলেছি, উইকিতে আমার সম্পাদনা শুরু ছোটোখাটো একটা জেদ থেকে। শুরুর পর দেখছি বেশ ভালোই লাগছে। তাই আর সম্পাদনা থামাইনি। আমাকে উইকিতে সক্রিয় রাখতে একটা গুরুত্বপূর্ণ ভূমিকা রেখেছে সেসময়কার কয়েকটি এডিটাথন। প্রথমে ২০২০ এর ফেব্রুয়ারি-মার্চের উইকি লাভস উইমেন, তারপর এপ্রিলে হওয়া “বিশেষ এডিটাথন”। শেষোক্তটাতে আমি তৃতীয় হই। আসলে ফেব্রুয়ারির পর আমার SSC পরীক্ষা শেষ হয়ে যাওয়ায় ছিল অখণ্ড অবসর, সঙ্গে কোভিড-১৯ এর ফলে লকডাউন। এই দুই ফ্যাক্টরও আমাকে উইকিতে ধরে রাখতে সাহায্য করে। ২০২০ সালের একটা পর্যায়ে আমার লক্ষ্য ছিল প্রতি মাসেই যেন অন্তত ১০০০টা সম্পাদনা থাকে। এটা নিয়মিত বজায় রাখা সম্ভব না হলেও মূলত ধারাবাহিকতার কারণেই ৮ শতাধিক নিবন্ধ ও ৪৬ হাজারের অধিক সম্পাদনা হয়ে গেছে।  রিফাত: প্রশাসক হওয়ার পর আপনার উইকিপিডিয়ায় কাজের ধরণে কী পরিবর্তন এসেছে?  সাদমান ছাকিব: এক মাসেরও কম সময় আগে আমি প্রশাসক নির্বাচিত হয়েছি। তাই নতুন অবস্থায় প্রশাসনিক অ্যাকশনগুলোতেই আগ্রহ বা মনোযোগ সবচেয়ে বেশি। আগেও উইকিপিডিয়ার নীতিমালাগুলো সম্পর্কে যথেষ্ট ধারণা থাকলেও প্রশাসক হওয়ার পর নীতিমালা খেয়াল রাখতে হয় সবচেয়ে বেশি। তবে এর মাঝে নিবন্ধ তৈরি সহ অমর একুশের পর্যালোচনাতেও সময় দেওয়া হচ্ছে। তাই অতিরিক্ত দায়িত্ব পালন করতে উইকিতে আগের চেয়ে অনেক বেশি সময় থাকতে হচ্ছে।  রিফাত: বাংলা উইকিপিডিয়ায় প্রশাসকদের ভূমিকা কেমন হওয়া উচিত বলে মনে করেন?  সাদমান ছাকিব: প্রথমত প্রশাসকদের প্রধান কাজ হওয়া উচিত নীতিমালা মেনে কাজ করা এবং সম্প্রদায়ের মতামতকে গুরুত্ব দেওয়া। আমাদের প্রত্যেক প্রশাসকই বেশ দক্ষতার সঙ্গে এই দুটি কাজ করে আসছেন। তবে আরেকটি অতিরিক্ত দায়িত্ব হওয়া উচিত নতুনদের উৎসাহ দেওয়ার পাশাপাশি একদম ‘হাতে ধরে’ উইকিপিডিয়ার অ আ ক খ শিখিয়ে দেওয়া। পুরোপুরি আনাড়ি একজন অবদানকারী যদি শুরু থেকেই প্রশাসকদের মতো দক্ষ কারো দিকনির্দেশনা পায়, তাহলে একটা সময় সেই আনাড়ি অবদানকারীই হয়তো প্রশাসক হওয়ার যোগ্যতা অর্জন করবে।  রিফাত: নতুন যারা উইকিপিডিয়ায় অবদান রাখতে চান, তাদের জন্য আপনার পরামর্শ কী?  সাদমান ছাকিব: প্রথমত ধৈর্য ও মনোযোগের সাথে কাজ করতে হবে। শুরুতে অনভিজ্ঞতার কারণে সম্পাদনা বাতিল কিংবা পাতা অপসারিত হতে পারে। কিন্তু এতে হতাশ হওয়া যাবে না। নীতিমালা ভালোভাবে বুঝে অবদান রাখা জরুরি। তবে কোনো কাজ সঠিক মনে হলে হাত গুটিয়ে রাখা যাবে না। উইকিপিডিয়ার একটা স্লোগান হচ্ছে BE BOLD বা সাহসী হোন। তাই সাহস করে সম্পাদনা করে ফেলবেন। সেটা ভুল হলেও সেই ভুল থেকে শিক্ষা নিয়ে পরবর্তীতে ঠিকঠাক সম্পাদনা করতে পারবেন। আর হ্যাঁ, যেকোনো প্রয়োজনে অভিজ্ঞদের দ্বারস্থ হতে দ্বিধা করবেন না।  রিফাত: বাংলা উইকিপিডিয়া সম্প্রদায়ের উদ্দেশ্যে যদি কিছু বলতে চান, তাহলে কী বলবেন?  সাদমান ছাকিব: বাংলা উইকিপিডিয়াকে আরও সমৃদ্ধ করতে হলে আমাদের সবাইকে একসাথে কাজ করতে হবে। অভিজ্ঞ উইকিপিডিয়ানদের পক্ষে সম্ভব হলে উইকিপিডিয়ায় আরেকটু বেশি সময় দেওয়া যেতে পারে। সবশেষে সবার প্রতি সহযোগিতামূলক মনোভাব পোষণ করে আমাদের এই স্বেচ্ছাসেবামূলক কাজ, অর্থাৎ “ঘরের খেয়ে বনের মোষ তাড়ানো”কে আরও এগিয়ে নিতে হবে।